Tysklands finansminister Wolfgang Schäuble demper i et intervju forventningene om at Hellas kan få mer tid til å få kontroll over sin kriserammede økonomi.
- Generelt sett betyr mer tid mer penger, sier Schäuble i et intervju med den tyske avisen Tagesspiegel lørdag.
- Det betyr meget raskt et nytt program, sier han, med henvisning til en ny hjelpepakke på toppen av de to Hellas allerede har fått.
- Det vil ikke være riktig måte å løse eurosonens grunnleggende problemer på, mener den tyske finansministeren.
Hellas' statsminister Antonis Samaras har bedt Frankrike og Tyskland om «litt mer pusterom» for å bringe landets økonomi ut av den nedadgående spiralen den er inne i.
Tyskland understreker at landet ønsker å beholde Hellas i eurosonen, men at det er opp til grekerne selv å sørge for at landet ikke må ut av valutaunionen.
En rapport fra Hellas' internasjonale långivere i september ventes å gi et mer nøyaktig bilde av tilstanden i landets økonomi og hvordan det går med sparetiltakene. (©NTB)